આ કિસ્સો જેટલી સરળતાથી પત્યો તેટલી સરળતાથી આવા કિસ્સાઓનો ઉકેલ આવતો હોતો નથી. બાળકે અને મા-બાપે એટલા બધાં મોરચે લડવાનું હોય છે કે ઘણીવાર ‘હતાશા-પરિક્ષામાં નબળો દેખાવ-વધુ હતાશા’ ના નકારાત્મક ચક્રમાંથી બહાર નીકળવું અસંભવ લાગતું હોય છે. અહીં શ્રદ્ધાબેન જ શશાંકને ગણિત ભણાવી શકે એમ હોવાથી તાત્કાલિક ઉકેલ શક્ય બન્યો પણ આવી ઘટના તો દરેક સ્કુલનાં દરેક ક્લાસનાં કેટલાંયે વિદ્યાર્થીઓ સાથે એક યા બીજા કારણસર બને છે અને મૂળભૂત રીતે સક્ષમ હોય તેવાં કેટલાંયે વિદ્યાર્થીઓનાં પ્રશ્નો વણ ઉકેલ્યાં રહી જાય છે.